РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/341-19

13. децембар 2019. године

Б е о г р а д

ЗАПИСНИК

59. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 12. ДЕЦЕМБРА 2019. ГОДИНЕ

Седница је почела у 9 часова и 9 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Јелена Мијатовић, Зоран Бојанић, Ана Чарапић, Томислав Љубеновић и Владимир Маринковић.

Седници су присуствовали заменици одсутних чланова Одбора: Драган Вељковић (заменик члана Одбора Студенке Стојановић) и Наташа Ст. Јовановић (заменик члана Одбора Снежане Р. Петровић).

Седници нису присуствовали чланови Одбора: Новица Тончев, Александар Стевановић, Дејан Николић, Иван Костић, Горица Гајић, Војислав Вујић и Здравко Станковић, нити њихови заменици.

Седници су, на позив председника, испред Министарства трговине, туризма и телекомуникација присуствовали: Јован Стојић, помоћник министра, Ана Гемаљевић, Мирјана Вељовић и Дејан Станојевић, као и Јелица Трнинић Шишовић, начелник Одељења у Министарству привреде.

На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о изменама и допунама Закона о привредним друштвима у начелу, који је поднела Влада (број 023-2816/19 од 14. новембра 2019. године);
2. Разматрање Предлога закона о изменама и допуни Закона о Централној евиденцији стварних власника у начелу, који је поднела Влада (број 011-2663/19 од 25. октобра 2019. године);
3. Разматрање Предлога закона о изменама и допуни Закона о посредовању у промету и закупу непокретности у начелу, који је поднела Влада (број 464-2726/19 од 4. новембра 2019. године);
4. Разно.

Прва тачка дневног реда – **Разматрање Предлога закона о изменама и допунама Закона о привредним друштвима, у начелу**

Одбор је размотрио Предлог закона о изменама и допунама Закона о привредним друштвима у начелу и поднео Извештај Народној скупштини.

У уводним напоменама, Јелица Трнинић Шишовић, начелник Одељења у Министарству привреде, истакла је да су измене Закона о привредним друштвима извршене на иницијативу Кабинета председнице Владе. Предлогом закона предвиђен је модел награђивања запослених, менаџмента и инвеститора у друштву са ограниченом одговорношћу. Предложено је увођење новог финансијског инструмента које ће издавати друштво са ограниченом одговорношћу, право на стицање удела у друштву са ограниченом одговорношћу. Право на стицање удела је дато акционарском друштву за запослене како би могли да добију одређене акције као модел награђивања. Друштво са ограниченом одговорношћу није имало до сада такав вид награђивања за запослене, па се Предлогом закона предлаже да се уведе нови финансијски инструмент. Запослени ће моћи у наредном периоду да стекну право на удео у друштву уколико покажу завидне резултате. Такође и инвеститори који желе да уложе у друштво са ограниченом одговорношћу, нарочито за фирме које се баве информационим технологијама, моћи ће у догледном периоду да стекну право на стицање удела. Потребно је да се уведе нови институт, резервисани сопствени удео, из кога ће се издавати финансијски инструмент - право на стицање удела. Цео поступак ће се спроводити тако што ће друштво доносити одлуку о формирању резервисаног сопственог удела, касније о давању права на стицање финансијског инструмента, у форми удела. Поступак ће се одвијати пред Централним регистром депо и клиринг хартија од вредности, који ће уписивати финансијски инструмент и пред Агенцијом за привредне регистре, који ће регистровати удео запосленог, инвеститора или менаџера у том привредном друштву. Кад се удео региструје, запослени ће постати члан друштва и имаће сва права предвиђена Законом о привредним друштвима као равноправни члан са осталим члановима у привредном друштву. Суштина измена је да се дају повластице и акционарским друштвима. Повећан је проценат за сопствене акције које акционарско друштво може расподелити запосленима са 3% на 5%, да се изједначи друштво са ограниченом орговорношћу и акционарско друштво у погледу награђивања запослених. Законом је предвиђена и судска заштита за запослене који могу да стекну право на стицање удела.

У дискусији су учествовали Снежана Б. Петровић и Јелица Трнинић Шишовић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о привредним друштвима, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Друга тачка дневног реда: **Разматрање предлога закона о изменама и допуни Закона о Централној евиденцији стварних власника, у начелу**

У уводним напоменама, Јелица Трнинић Шишовић, начелник Одељења у Министарству привреде, истакла је да је Предлог закона о изменама и допуни Закона о Централној евиденцији од нарочитог значаја за унапређење постојећег система откривања и спречавања прања новца и финансирања тероризма. Када је реч о усаглашавању домаћег законодавства са Међународним стандардима ФАТВА и МАНИВАЛ и Директивом ЕУ, прописана да је обавеза држава чланица да свака држава мора да има Централну евиденцију стварних власника, јединствени регистар односно евиденцију, како би се спречило прање новца и финансирање тероризма. Недостатак постојећег решења је био што нису били јасно наведени надзорни органи који ће пратити спречавање прања новца и токове новца. Потребни су надзорни органи који ће да проверавају да ли су подаци које је унео регистровани субјект у Централну евиденцију тачни. Прописани су надлежни органи, односно инспекције, који ће проверавати документа. Ову улогу је преузела Агенција за привредне регистре. Агенција не може да врши инспекцијске надзоре, али ће моћи да подноси прекршајне пријаве за регистроване субјекте који су регистровани у Регистру привредних субјеката, имаће преглед Регистра привредних субјекта, преглед лица, и моћи ће да подноси прекршајне пријаве. Друга врста инспекцијских органа контролисаће да ли је регистровани субјект навео тачне податке у документима. Уколико се утврди да регистровани субјект не поседује одређену документацију потребну у одређивању стварног власника или је на основу друге документације коју поседује одредио другог стварног власника у намери да прикрије стварног власника, инспекције ће подносити прекршајне пријаве против регистрованог субјекта. Такође, важну улогу има и Народна банка Србије, јер су обвезници по Закону о спречавању прања новца банке које прате странку, и оне прате ко отвара рачун и ко има рачун. Предузимаће се мере у оквиру прописа које прописује Народна банка Србије. Само ће се за мењачке послове подносити прекршајне пријаве, зато што мењачи још увек нису покривени прописима Народне банке Србије. Кад мењачи буду под режимом прописа које прописује Народна банка Србије, извршиће се измене Закона у догледно време.

У дискусији су учествовали Снежана Б. Петровић и Јелица Трнинић Шишовић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допуни Закона о централној евиденцији стварних власника, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Трећа тачка дневног реда – **Разматрање Предлога закона о изменама и допуни Закона о посредовању у промету и закупу непокретности, у начелу**

У уводним напоменама, Јован Стојић, помоћник министра трговине, туризма и телекомуникација, истакао је да се врше измене Закона о посредовању у промету и закупу непокретности из истих разлога као и Закона о Централној евиденцији стварних власника. Потребно је даље усклађивање са Међународним стандардима у области борбе против тероризма и прања новца. Измењена су два члана (чланови 5. и 10. Закона) који се односе на услове за упис у регистар и брисање из регистра. Допуне су извршене у члановима 6. и 11. Закона, у циљу имплементације препоруке 28, са крајњом намером да се ојачају и допуне одредбе које забрањују лицима који су осуђивани за кривична дела да оснивају или контролишу лица која пружају услуге у посредовању у промету и закупу непокретности.

У дискусији, народни посланици су постаили питања, изнели ставове и мишљења и дали предлоге и сугестије. Постављена су следећа питања:

- шта се дешава уколико агенција не поступа према подзаконском акту односно, по правилнику са клијентима, ако их не упозна са уговором, не договари провизију, како се то регулише на тржишту и на који начин ће се заштити људи који имају потребу да купе непокретност;

- да ли је зрело да се нешто мења и допуњује у циљу заштите купаца, нарочито младих људи који стичу своје прве станове;

- да ли Министарство има одговарајуће ресурсе за вршење контроле пословања привредних субјеката на нашем тржишту.

Изнета је примедба на дефинисање услова у погледу рада посредника, односно агенција на тржишту у посредовању у трансакцијама купопродаје и закупа непокретности.

Изнето је мишљење да је потребно да се појача контрола субјеката на нашем тржишту, нарочито у Београду.

У одговору на постављена питања, изнето је да Закон о посредовању у промету и закупу непокретности што обезбеђује купцима, продавцима и посредницима да раде на легалан начин и да буду заштићени у правој мери. Законом је прописано закључивање уговора о посредовању у промету и закупу непокретности и ту је прописано шта је све неопходно да садржи уговор и које су обавезе агенције. Ако се не поштују одредбе уговора и ако није договорена провизија, онда долази тржишна инспекција која врши надзор, кажњава и подноси пријаву судији за прекршаје.

У дискусији су учествовали Снежана Б. Петровић, Јован Стојић и Јелица Трнинић Шишовић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допуни Закона о посредовању у промету и закупу непокретности, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Четврта тачка дневног реда: **Разно.**

У оквиру ове тачке дневног реда, није било предлога, питања и дискусије.

Седница је закључена у 9 часова и 27 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић